b'\n_START_ARTICLE_\nAchaea\n_START_PARAGRAPH_\nAchaea (lat.; m.kreik. \xe1\xbc\x88\xcf\x87\xce\xb1\xce\x90\xce\xb1, Akha\xc3\xafa) oli Rooman provinssi. Siihen kuului Akhaian maakunnan lis\xc3\xa4ksi koko Peloponnesoksen niemimaa sek\xc3\xa4 muu etel\xc3\xa4inen Manner-Kreikka. Pohjoisessa sen rajanaapureita olivat provinssit Epirus ja Macedonia. _NEWLINE_Alue liitettiin Rooman vuonna 146 eaa. Akhaian sodan j\xc3\xa4lkeen. Roomalainen kenraali Lucius Mummius kukisti Akhaian liiton ja tuhosi Korintin kaupungin. Teoistaan Mummius sai lis\xc3\xa4nimen "Achaicus". Useat provinssin kaupungit, kuten Ateena ja Sparta, saivat itse p\xc3\xa4\xc3\xa4tt\xc3\xa4\xc3\xa4 sis\xc3\xa4isist\xc3\xa4 asioistaan._NEWLINE_Vuonna 88 eaa. Pontoksen kuningas Mithridates VI sai monet kreikkalaiset puolelleen sodassaan Roomaa vastaan. Sulla karkotti Mithridateen Kreikasta. T\xc3\xa4m\xc3\xa4n j\xc3\xa4lkeen h\xc3\xa4n antoi ry\xc3\xb6st\xc3\xa4\xc3\xa4 Ateenan vuonna 86 eaa. ja Theban seuraavana vuonna._NEWLINE_Keisariajalla Achaea kuului niihin provinsseihin joiden kuvern\xc3\xb6\xc3\xb6rit Rooman senaatti sai nimitt\xc3\xa4\xc3\xa4.'